Piet Botha (18 Julie 1955 – 2 Junie 2019) was 'n Afrikaanse sanger en liedjieskrywer. Hy was die seun van Pik Botha, die wêreld se langsdienende Minister van Buitelandse Sake. Die Afrikaanse skrywer en kunstenaar Lien Botha is sy jonger suster. Piet Botha is in 1955 gebore en deel sy geboortedatum van 18 Julie met Nelson Mandela. Hy begin om liedjies te skryf en musiek te maak terwyl hy nog op skool is. In 1974 hou hy sy eerste professionele konsert as 'n akoestiese duo saam met Abner Smith by die Keg and Tankard in Pretoria. Daarna word hy deel van die musiekgroep Raven wat in 1979 hul enkelsnit Wheel of Fortune vrystel. Tussen 1981 en 1983 was hy betrokke by die groep Wildebeest en in 1984 begin hy die musiekgroep Jack Hammer. Botha is in 1985 na die VSA om daar te gaan werk, maar keer in 1986 terug na Suid-Afrika. Botha en die lede van Jack Hammer kom weer bymekaar en reik die eerste Jack Hammer-album, Jack Of All Trades in 1987 uit.